## Pravilnik o sadržaju dokumentacije koja se dostavlja uz zahtjev za izdavanje odobrenja kandidatu za člana uprave burze

### NN 17/2007 (12.2.2007.), Pravilnik o sadržaju dokumentacije koja se dostavlja uz zahtjev za izdavanje odobrenja kandidatu za člana uprave burze

# HRVATSKA AGENCIJA ZA NADZOR FINANCIJSKIH USLUGA

**685**

Na temelju odredbe članka 76.b stavka 4. Zakona o tržištu vrijednosnih papira
(»Narodne novine« br. 84/02 i 138/06), Hrvatska agencija za nadzor financijskih
usluga je na sjednici održanoj 1. veljače 2007. godine donijela

## PRAVILNIK

### O SADRŽAJU DOKUMENTACIJE KOJA SE DOSTAVLJA UZ ZAHTJEV ZA IZDAVANJE ODOBRENJA KANDIDATU ZA ČLANA UPRAVE BURZE

Članak 1.

Ovim Pravilnikom propisuje se sadržaj dokumentacije kojom se dokazuje da
kandidat za člana uprave burze ispunjava uvjete iz članka 76a. Zakona o tržištu
vrijednosnih papira (»Narodne novine« br. 84/02 i 138/06).

Članak 2.

(1) Članom uprave burze može biti imenovana osoba koja od Hrvatske agencije za
nadzor financijskih usluga (u daljnjem tekstu: Agencija) dobije odobrenje za
obavljanje funkcije člana uprave burze.
(2) Zahtjev za izdavanje odobrenja kandidatu za obavljanje funkcije člana uprave
burze Agenciji podnosi nadzorni odbor burze, za mandat koji ne može biti duži od
pet godina.
(3) Uz zahtjev se prilaže dokumentacija kojom se dokazuje da kandidat za člana
uprave burze ispunjava propisane uvjete.

Članak 3.

(1) Dokumentaciju kojom se dokazuje da kandidat za člana uprave burze ispunjava
uvjete za izdavanje odobrenja čine:
1. domovnica i osobna iskaznica, odnosno za stranog državljanina putovnica,
2. diploma o stjecanju visoke stručne spreme,
3. radna knjižica, odnosno za stranog državljanina odgovarajuća isprava kojom se
dokazuje radni staž kod dosadašnjih poslodavaca,
4. za stranog državljanina radna dozvola,
5. u slučaju kada su svi kandidati za članove uprave strani državljani, najmanje
jedan od njih mora imati potvrdu o znanju hrvatskog jezika izdanu od odsjeka za
kroatistiku jednog od filozofskih fakulteta u Republici Hrvatskoj,
6. životopis, s detaljnim podacima o obrazovanju i radnom iskustvu (posebna
znanja, specijalizacije, objavljeni znanstveni radovi, društva u kojima je
kandidat do sada radio, razdoblje rada, opis poslova),
7. uvjerenje o nekažnjavanju, izdano od nadležnog tijela Republike Hrvatske,
odnosno za stranog državljanina uvjerenje nadležnog tijela zemlje čiji je
državljanin,
8. izjava kandidata da nije bio član uprave u brokerskom društvu odnosno drugom
trgovačkom društvu nad kojim je pokrenut stečajni postupak ili kojemu je oduzeto
odobrenje za rad,
9. izjava kandidata da nije član uprave odnosno prokurist drugog trgovačkog
društva.
(2) Dokumentacija iz stavka 1. ovoga članka dostavlja se Agenciji u izvorniku
ili javnobilježnički ovjerenoj preslici. Dostavljena dokumentacija se ne vraća.
(3) Strane isprave moraju biti propisno ovjerene i prevedene od strane
ovlaštenog sudskog tumača.
(4) Uz navedenu dokumentaciju iz stavka 1. ovoga članka, uz zahtjev za izdavanje
odobrenja za člana uprave burze, obvezno se dostavlja i popunjen Upitnik za
kandidata za člana uprave burze, koji je sastavni dio ovoga Pravilnika, a na
kojem potpis kandidata mora biti javnobilježnički ovjeren.

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/07-04/07
Urbroj: 326-01-07-1
Zagreb, 1. veljače 2007.

Predsjednik Uprave
**Ante Samodol**, v. r.

UPITNIK ZA KANDIDATA ZA ČLANA UPRAVE BURZE
*1. Osobni podaci kandidata:*
Ime:
Prezime / Djevojačko prezime:
Datum i mjesto rođenja:
Državljanstvo:
Adresa prebivališta (grad i ulica):
*2. Podaci o društvu u kojem ste trenutno zaposleni:*Tvrtka:
Adresa sjedišta:
Funkcija koju obavljate:
*3. Podaci o burzi u koju se kandidirate za člana uprave:*Tvrtka:
Adresa sjedišta:
*4. Imate li vlasnički udio ili bilo kakve druge financijske odnose s nekim od
dioničara burze?*DA
NE
Ako DA, navedite pojedinosti:
*5. Jeste li član uprave, nadzornog odbora ili prokurist, odnosno da li na neki
drugi način sudjelujete u stvaranju i provedbi poslovne politike drugog
trgovačkog društva ili ustanove?*
DA
NE
Ako DA, navedite:
Tvrtka:
Adresa sjedišta:
Funkcija koju obavljate:
*6. Jeste li vlasnik, suvlasnik ili imate bilo koji drugi financijski interes u
drugom trgovačkom društvu?*DA
NE
Ako DA, navedite:
Tvrtka:
Adresa sjedišta:
Oblik povezanosti:
*7. Jesu li trgovačka društva ili financijske institucije u kojima ste obavljali
rukovodeće funkcije (kao predsjednik, član uprave ili nadzornog odbora,
prokurist ili ste na bilo koji drugi način sudjelovali u stvaranju i provedbi
poslovne politike), imale financijske poteškoće koje su ta trgovačka društva ili
financijske institucije dovele do pokretanja postupka sanacije ili stečaja?*
DA
NE
Ako DA, navedite:
Tvrtka:
Adresa sjedišta:
Funkcija koju ste obavljali:
*8. Jeste li bili član uprave, član nadzornog odbora ili prokurist trgovačkog
društva nad kojim je pokrenut stečajni postupak, odnosno oduzeta dozvola za rad?*
DA
NE
Ako DA, navedite:
Tvrtka:
Adresa sjedišta:
Funkcija koju ste obavljali:
*9. Jesu li u trgovačkom društvu ili drugoj financijskoj instituciji u kojoj ste
obavljali rukovodeće funkcije (kao predsjednik, član uprave, nadzornog odbora
ili prokurist, ili ste na bilo koji drugi način sudjelovali u stvaranju i
provedbi poslovne politike), nadležna državna tijela utvrdila nepravilnost u
poslovanju ili povredu zakona koji reguliraju rad trgovačkih društava ili drugih
financijskih institucija?*
DA
NE
Ako DA, navedite:
Tvrtka:
Adresa sjedišta:
Funkcija koju ste obavljali:
Nadzorno tijelo:
Primijenjene mjere i podnijete prijave:
*10. Je li trgovačkom društvu ili drugoj financijskoj instituciji u kojoj ste
obavljali rukovodeće funkcije (kao predsjednik, član uprave, nadzornog odbora
ili prokurist, ili ste na bilo koji drugi način sudjelovali u stvaranju i
provedbi poslovne politike), bilo oduzeto odobrenje za rad od strane nadležnih
tijela ovlaštenih za nadzor?*
DA
NE
Ako DA, navedite:
Tvrtka:
Adresa sjedišta:
Funkcija koju ste obavljali:
Nadzorno tijelo:
*11. Je li protiv Vas podignuta optužnica koja je postala pravomoćna?*Jeste li pravomoćno osuđeni za kaznena djela:
– prouzrokovanja stečaja,
– povrede obveze vođenja poslovnih knjiga,
– oštećenja vjerovnika,
– pogodovanja vjerovnika,
– zlouporabe u postupku prisilne nagodbe ili stečaja,
– neovlaštenog otkrivanja i pribavljanja poslovne ili proizvodne tajne, te djela
prijevare iz Kaznenog zakona Republike Hrvatske, odnosno odgovarajućeg zakona
države čiji ste državljanin,
odnosno za kaznena djela predviđena Zakonom o tržištu vrijednosnih papira:
– neovlašteno korištenje i odavanje povlaštenih informacija,
– manipuliranje tržištem i širenje neistinitih informacija,
– usklađeno djelovanje radi stjecanja protupravne materijalne ili financijske
koristi,
– navođenje neistinitih podataka u prospektu i njegova nedopuštena distribucija,
– nedopušteno uvrštenje vrijednosnih papira,
– prikrivanje vlasništva,
– nedopuštena trgovina vrijednosnim papirima,
odnosno da li Vam je izrečena mjera sigurnosti zabrane obavljanja zanimanja koje
je u potpunosti ili djelomično obuhvaćeno predmetom poslovanja burze?
DA
NE
Ako je odgovor na bilo koje od pitanja “DA”, molimo da iznesete detaljno
obrazloženje odgovora na posebnom prilogu ovom Upitniku.
*12. Je li od strane nadležnih tijela zaduženih za nadzor burzi ili drugih
financijskih institucija ocjenjivana Vaša stručnost i čestitost, odnosno da li
Vam je neka od tih ustanova već uskratila ili oduzela suglasnost za obavljanje
rukovodećih funkcija ili obavljanje djelatnosti na dotičnom području?*
DA
NE
Ako DA, navedite:
Nadzorno tijelo:
Odluka:
*13. Smatrate li da postoje druge činjenice ili okolnosti koje bi prema razumnoj
prosudbi mogle biti važne za ocjenu Vaše primjerenosti za obavljanje funkcije
člana uprave burze (npr. činjenice ili okolnosti koje su vezane uz Vašu stručnu
osposobljenost, eventualne financijske poteškoće, te sukob interesa)?*
DA
NE
Ako DA, navedite koje:
Svojim potpisom na ovom Upitniku, ovjerenim kod javnog bilježnika, potvrđujem da
su svi odgovori dani na pitanja iz ovog Upitnika istiniti, potpuni i u okvirima
mojih saznanja, te da nisam zatajio/la nikakvu informaciju koja bi mogla
utjecati na odluku Agencije. Obvezujem se da ću Agenciju neodložno obavijestiti
o svim promjenama koje bi mogle značajnije utjecati na davanje odobrenja.
Mjesto i datum: \_\_\_\_\_\_\_\_\_\_\_\_\_\_\_\_\_\_
Potpis kandidata: \_\_\_\_\_\_\_\_\_\_\_\_\_\_\_\_\_
*Napomena:* Podaci dani u Upitniku su strogo povjerljivi, a bit će dostupni samo
Agenciji za potrebe postupka odlučivanja o davanju odobrenja za člana uprave
burze.

Pravilnik, NN 17/2007-685
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)